កិច្ចសំភាសន៏របស់ព្រះតេជគុណព្រះនាម សួន​ សុវត្ថា

ក៖ អ្នកសំភាសន៏ឈ្មោះ ហេង សុជីវី ខ៖ អ្នកដែលត្រូវសំភាសន៏ព្រះនាម សួន សុវត្ថា

ក៖ ករុណាជាដំបូងខ្ញុំករុណាសូមក្រាបថ្វាយបង្គំព្រះគុណម្ចាស់! អឺ....ថ្ងៃនេះខ្ញុំព្រះករុណាមានឪកាសដើម្បីនឹងបានមកសំភាសន៏ព្រះតេជគុណផ្ទាល់ហើយ(មានសំលេងរំខានពីខាងក្រៅ) ករុណាបានធ្វើការស្ម័គ្រចិត្តនៅខាងគំរោងរបស់សាលា BYU ហាវៃនៅខាងសហរដ្ឋអាមេរិច ហើយគំរោងរបស់សាលាមួយនឹងគឺគេតម្រូវអោយធ្វើការសំភាសន៏ប្រជាជនកម្ពុជាដែលគាត់មានវ័យចាប់ពី៣៥ឆ្នាំឡើងទៅ​(មានសំលេងរំខានពីខាងក្រៅ) អំពីខ្សែជីវិតរបស់គាត់ពង្សប្រវត្តិ ហើយនឹងបទពិសោធន៏ដែលគាត់ធ្លាប់បានឆ្លងកាត់តាំងពីមុននឹងរហូតមកដល់ឥលូវនឹងថាតើគាត់ធ្លាប់បានឆ្លងកាត់នូវបទពិសោធន៏ជីវិតអីគេខ្លះ ដើម្បីនឹងចែកចាយទុកទៅដល់កូនចៅជំនាន់ក្រោយទៀតគេបានស្ដាប់ពិសេសកូនចៅហើយនឹងអឺ.....នឹងសាច់ញាតិក៏ដូចជាអ្នកដែលព្រះតេជគុណនឹងពួកគាត់បានដឹងអំពីប្រវត្តិរបស់ព្រះតេជគុណបាន (មានសំលងរំខានពីខាងក្រៅ)​ អញ្ចឹងថ្ងៃនេះអឺ.....ព្រះករុណាមានឪកាសដែលបានមកធ្វើការសំភាសន៏ព្រះតេជគុណផ្ទាល់តែម្ដង អញ្ចឹងតើព្រះតេជគុណអនុញ្ញាតអោយព្រះករុណាធ្វើការ Record សំលេងរបស់ព្រះតេជគុណហើយនឹងយករូបរបស់ព្រះតេជគុណនឹងយកទៅ Post នៅក្នុវេបសាយរបស់ខាងសាលាដែរឬទេព្រះតេជគុណ?

ខ៖ ពរញោម!(មានសំលេងរំខានពីខាងក្រៅ) អត់អីទេបើចំពោះអាត្មាវាអត់មានអីដែលត្រូវថាអឺមិន....លាក់លៀមអីនោះទេ បើថាអ្វីដែលញោមចង់បាននឹងអាត្មាអាចនឹងចែករំលែកបានទៅតាមអ្វីដែលអាត្មាបានដឹងណាស់!

ក៖ ព្រះករុណា!

ខ៖ អាចដឹងអាចយល់អាចឆ្លងកាត់ នឹងអត់អីទេអាត្មាអាចចែករំលែកបានណាស់!

ក៖ ព្រះករុណា! ព្រះករុណាអញ្ចឹងជាដំបូង(មានសំលេងរំខានពីខាងក្រៅ) ខ្ញុំព្រះករុណាឈ្មោះហេង សុជីវីគឺជាអ្នកសំភាសន៏ព្រះតេជគុណផ្ទាល់តែម្ដង(មានសំលេងរំខានពីខាងក្រៅ) ហើយថ្ងៃនេះត្រូវនឹងថ្ងៃទី២២ខែកក្ដដាឆ្នាំ២០១៨ អញ្ចឹងជាដំបូងនៃកិច្ចសំភាសន៏ព្រះករុណាសូមសួរព្រះនាមរបស់ព្រះតេជគុណតើព្រះតេជគុណមានព្រះនាមអ្វីដែរ?

ខ៖ អឺ.....ព្រះនាមរបស់អាត្មាព្រះនាម សួន សុវត្ថា ហៅគុណទា ពរគង់នៅកុដិលេខ៣៥វត្តនាគវ័ន្ដសង្កាត់បឹងកក់២ ខណ្ឌទួលគោក នៅរាជនីយភ្នុំពេញណាស់!

ក៖ ព្រះករុណា!

ខ៖ ពរញោម! ហើយអាត្មាគឺជាមេកុដិ....មេកុដិនៅកុដិលេង៣៥នឹងឯងណាស់ញោមមេកុដិ!

ក៖ ព្រះករុណា! ចុះឈ្មោះអឺ....ព្រះនាមរបស់ព្រះតេជគុណមានព្រះនាមហៅក្រៅដែរឬទេព្រះតេជគុណ?​ ឬក៏មានតែមូយព្រះនាមនឹងទេ?

ខ៖​ អឺ.....

ក៖​ មានព្រះនាមហៅក្រៅទេ?

ខ៖ នឹងព្រះនាម សួន សុវត្ថា ហៅគុណទាៗនឹងអ្នកខ្លះហៅគុណទាៗនឹង!

ក៖​ អូ....ព្រះករុណាហើយអឺ....ព្រះនាមរបស់ព្រះតេជគុណនឹងត្រូវនឹងអត្តសញ្ញាណប័ណ្ណដែរទេព្រះតេជគុណ? (មានសំលេងរំខានពីខាងក្រៅ)!

ខ៖ ហ្អាស់??

ក៖ នៅក្នុងអត្ត....អត្តសញ្ញាណប័ណ្ណរបស់ព្រះតេជគុណណាស់ជាផ្លូវការណាស់.....

ខ៖ នឹងឈ្មោះនឹង!

ក៖ ឈ្មោះនឹងតែម្ដង?

ខ៖ ពរនឹងហើយញោម!

ក៖ ទាំងនាមត្រកូលអីទាំងអស់នឹងម៉ងហ៏ព្រះតេជគុណ?

ខ៖​ ពរនឹងហើយ!

ក៖ ព្រះករុណា! ហើយទៅកាលពីនៅពីក្មេងព្រះតេជគុណមានឈ្មោះក្រៅហៅផ្សេងពីនឹងដែរឬទេ?

ខ៖ ហៅគុណទាៗ ហៅទាៗអញ្ចឹងម៉ងកាលពីនៅក្មេង!

ក៖​ ព្រះករុណា! ហើយចុះឈ្មោះនឹងអ្នកណាជាអ្នកដាក់អោយព្រះតេជគុណដែរកាលនឹង?

ខ៖ អឺ....គឺញោមប្រុសហើយនឹងញោមស្រីជាអ្នកដាក់អោយ(ឪពុកម្ដាយរបស់ព្រះតេជគុណ)!

ក៖ គាត់មានបានប្រាប់ព្រះតេជគុណថាព្រះនាមនឹងមានអត្ថន័យយ៉ាងណាដែរឬទេចំពោះព្រះតេជគុណ?

ខ៖​ អឺ....ចំពោះចាស់ពីដើមដែលគាត់អឺ....ដាក់ឈ្មោះកូនអឺ...អ្វីមួយនឹងគាត់ច្រើនតែដាក់រើសតាមថ្ងៃហើយចំពោះអាត្មាវិញកើតនៅថ្ងៃអង្គារ អញ្ចឹងបានជាគាត់ដាក់ឈ្មោះអោយអាត្មានឹងថា គង់រៈគា ដល់តែពេលអាត្មាអឺ....បន្ទាប់ពីអាត្មាធ្លាប់បានឆ្លងកាត់អឺ....ក្មេងវត្តហើយដល់ពេលមកបួសនៅនឹងក៏ដាក់ព្រះនាមគេហៅថា គង្គាៗ អញ្ចឹងទៅណាស់អោយវាស្រាលបន្ដិចណាស់បើហៅថាគាទៅស្ដាប់ទៅវាដូចជាដាច់សាច់ពេក ហើយទៅក៏កុំអោយវាស្រាលអញ្ចឹងពេកក៏អោយគេហៅថា គង់រៈគា នឹងនៅពេលដែលហៅទៅវាដូចជាធ្ងន់ពេក!

ក៖ អូ....

ខ៖​ ហើយដល់ពេលដែលយើងហៅតែគា អញ្ចឹងនឹងវារៀងស្រាលក៏អោយអឺ....គេហៅថាគង្គារៗអញ្ចឹងនឹងរហូតមកណាស់ញោម!

ក៖ ព្រះករុណា!

ខ៖ ហៅគង្គារ នឹងទើបតែពេលដែលអាត្មាបួសនឹងទេបានគេហៅថាគង្គារនឹង កាលពីពេលដែលអាត្មាមិនទាន់បួសជាសង្ឃគេហៅថា គា គា អញ្ចឹងណាស់ ដល់តែពេលដែលបួសហើយនឹងបានគេហៅ​គង្គារ អញ្ចឹងទៅរហូតមក! (មានសំលេងរំខានពីខាងក្រៅ)!

ក៖ ព្រះករុណា!

ខ៖​ ហើយអឺ....ដែលឈ្មោះរបស់អាត្មានៅក្នុងបញ្ចីជាតិនឹងឈ្មោះ សួន សុវត្ថា (មានសំលេងរំខានពីខាងក្រៅ)ហើយបើពីមុននឹងគេហៅគង្គារៗនឹងហើយឈ្មោះនៅក្នុងសញ្ញាប័ណ្ណណាស់!

ក៖ ព្រះករុណា!

ខ៖ នឹងហើយ!

ក៖ ហើយទៅខ្ញុំព្រះករុណាចង់សួរព្រះតេជគុណថាឆ្នាំនឹងព្រះតេជគុណមានព្រះជន្មប៉ុន្មានព្រះវស្សាហើយព្រះតេចគុណ?

ខ៖ អាត្មា ៤៤ឆ្នាំ ហើយ!

ក៖ ព្រះករុណា! (មានសំលេងរំខានពីខាងក្រៅ) ហើយទៅព្រះតេជគុណកើតនៅក្នុងថ្ងៃខែឆ្នាំណាដែរព្រះតេជគុណ?

ខ៖ អឺ....ថ្ងៃទី២៧ខែ០៦ឆ្នាំ១៩៧៣ (មានសំលេងរំខានពីខាងក្រៅ)!

ក៖ ព្រះករុណាហើយអឺ.....

ខ៖ ហើយត្រូវនឹងថ្ងៃ​អង្គារ ទី២៧ ខែ០៦ ឆ្នាំ១៩៧៣!

ក៖ ព្រះករុណា! (មានសំលេងរំខានពីខាងក្រៅ)!

ខ៖ នឹងហើយ!

ក៖ ចុះសំរាប់ថ្ងៃខែចន្ទគតិវិញព្រះតេជគុណៗកើតនៅក្នុងឆ្នាំណាដែរព្រះតេជគុណ?

ខ៖ អឺ.....ចំពោះនៅក្នុងចន្ទគតិវានៅក្នុង....ដូចជាអត់ទាន់ចាំទេញោម!

ក​៖ ដូចជាឆ្នាំសត្វណាស់ព្រះតេជគុណដូចជាឆ្នាំជូត ឆ្លូវ....

ខ៖ អូ....អាត្មាកើតនៅក្នុងឆ្នាំថោះ!

ក៖ ព្រះករុណា!

ខ៖ នឹងហើយឆ្នាំថោះ!

ក៖ ចុះទីតាំងកំណើតរបស់ព្រះតេជគុណវិញ ព្រះតេជគុណកើតនៅក្នុងឯណាដែរ?

ខ៖ ទីកន្លែងកំណើតនៅនឹងភូមិតាណុក ឃុំសើប ស្រុកកំពង់ត្រឡាច ខេត្តកំពង់ឆ្នាំង!

ក៖ ព្រះករុណា! ហើយចុះព្រះតេជគុណមានបងប្អូនប៉ុន្មាននាក់ដែរព្រះតេជគុណ?

ខ៖ អឺ....បងប្អូនទាំងអស់នឹងគ្នានឹងមានប្រាំពីរនាក់​ ប៉ុន្ដែស្លាប់អស់ពីរនាក់ហើយនៅសល់ប្រាំនាក់!

ក៖ ព្រះករុណា!​ ហើយទៅព្រះតេជគុណជាកូនទីប៉ុន្មានដែរព្រះតេជគុណនៅក្នុងគ្រួសារ?

ខ៖ អាត្មាជាកូនទី...បើ...បើនៅប្រាំពីរនាក់អាត្មាជាកូនទីប្រាំប៉ុន្ដែដល់ពេលតែនៅតែប្រាំនាក់នឹងអាត្មាជាកូនពីបី!

ក៖ ព្រះករុណា!

ខ៖ នឹងហើយ!

ក៖ ចុះព្រះតេជគុណមានបងប្អូនដែលនៅសព្វថ្ងៃនឹងដែលពួកគាត់នៅមានជីវិតនឹងគាត់មានឈ្មោះអីខ្លះដែរ? (មានសំលេងរំខានពីខាងក្រៅ)!

ខ៖​ អឺ....បងរបស់អាត្មាទីមួយឈ្មោះ សួន សុភាព (មានសំលេងរំខានពីខាងក្រៅ) បងទីពីរឈ្មោះ សួន សុចាន់ ហើយទីបីគឺ អាត្មានឹង អឺ...ទីបួនឈ្មោះ សួន ស្រីមុំ ត្រូវជាប្អូនស្រីហើយនឹងទីប្រាំនឹងឈ្មោះ សួន ស្រីនាង!

ក៖ ព្រះករុណា! ហើយអឺ....ព្រះតេជគុណមានការចងចាំនៅរឿងអ្វីខ្លះនៅពេលលើកមុនដូចជាការចងចាំជាមួយនឹងបងប្អូនរបស់ព្រះតេជគុណណាស់ព្រះតេជគុណមានចងចាំអីពីពួកគាត់ដែរឬទេ?

ខ៖ អាត្មាអត់ទាន់យល់ពីសំនួរនឹងចង់ៗសួរថាម៉េច?

ក៖ តើព្រះតេជគុណមានចងចាំនូវសាច់រឿងអ្វីខ្លះកាលពីសម័យមុនណាស់កាលពីពេលដែលគុណនៅក្មេងៗតូចៗ ពីបងប្អូន....

ខ៖ ការប្រតិបត្ដិផ្ទាល់ឬក៏យ៉ាងម៉េច?

ក៖ ជីវិតរបស់បងប្អូនរបស់ព្រះតេជគុណ!

ខ៖ អូ....ជីវិតរបស់បងប្អូនហ្អែស?

ក៖ ព្រះករុណា!

ខ៖ អឺ....កាលដែរនៅពីក្មេងពីកុមារភាពអឺ....ដូចជាបើនិយាយពីតួដូចជាបងរបស់អាត្មាឈ្មោះ សួន សុភាព នឹងគាត់ដែលត្រូវជាបងរបស់អាត្មានឹង (មានសំលេងរំខានពីខាងក្រៅ) អឺ....ចំពោះគាត់បើនិយាយពីក្មេងហើយនឹងឥលូវនឹងគាត់ៗធ្វើជាគ្រូវបង្រៀនណាស់ ចង់និយាយថាជីវិតរបស់គាត់ក៏ដូចជាជីវិតរបស់អាត្មាដែរពីព្រោះអី? ព្រោះតែថាអាត្មាជាប្អូនរបស់គាត់ក្នុងអឺ....ក្នុងគ្រាក្រអង្គាល់ដែលយើងលំបាកតោចយ៉ាក (មានសំលេងរំខានពីខាងក្រៅ) ហើយកាលនឹងជីវិតគឺតស៊ូមិនថាបងរបស់អាត្មា ឬក៏អាត្មាគឺមានការលំបាកខ្លាំង ហើយបើនិយាយពីជីវិតរបស់អាត្មាវិញគឺវាវែងឆ្ងាយហើយបើនិយាយពីជីវិតរបស់អាត្មានោះអាត្មានឹងអាចនិយាយបានដល់តែនោះវាៗផ្សេងគ្នា(សើច) ចឹងវាៗអត់ដូចគ្នាណាស់ញោម!

ក៖ ព្រះករុណា! អឺ....ព្រះតេជគុណចងចាំអីគេខ្លះអាចមានសង្ឃដីការមកព្រះតេជគុណ!

ខ៖ អឺ....ហើយបើនិយាយពីជីវិតរបស់អាត្មាផ្ទាល់វិញអឺ....កាលពីអាត្មានៅជាកុមារភាពនឹងអាត្មារៀនបានតិចណាស់ពរនឹងរៀនបានតិចដោយសារតែកាលនឹងអឺ....ជីវិតដូចថាយើងនៅក្នុងត្រកូលក្រីក្រលំបាកអញ្ចឹងនឹង (មានសំលេងរំខានពីខាងក្រៅ) ហើយឪពុកម្ដាយនឹងគាត់មិនសូវជាមានការធូរធារទៀត ហើយជំនាន់យើងឆ្នាំអឺ....៨០ជាងជាជំនាន់ដែលលំបាកព្រោះយើងទើបតែចប់ពីសង្រ្គាមមកណាស់!

ក៖​ ព្រះករុណា!

ខ៖ ពរអញ្ចឹងវាទើបតែដាច់មកពីប៉ុលពតនឹងថ្មោងថ្មីមកណាស់ហើយទៅជីវិតរបស់គ្រួសារមានការលំបាក (មានសំលេងរំខានពីខាងក្រៅ) ហើយ....ហើយទៅនៅក្នុងមួយត្រកូលរបស់អាត្មាដែលៗកាលពីអាត្មានៅជាឧបាសកដែលកាលមុននឹងដែលអាត្មានៅជាឧបាសកមិនទាន់បួសនឹងហើយទៅបងរបស់អាត្មានឹងមួយដែលបងរបស់អាត្មាគាត់បានរៀនខ្ពង់ខ្ពស់ជាងគេ គាត់បានរៀនរហូតដល់បានក្លាយជាគ្រូណាស់តែចំពោះអាត្មាហើយនឹងបងប្អូនក្រោយៗមកទៀតមកគឺថាជីវិតរបស់យើងនឹងក្រីក្រពេកក៏....ក៏ឈប់រៀននឹងឯងទៅ ហើយអាត្មាឈប់រៀននៅត្រឹមថ្នាក់ទីប្រាំបី ដល់តែពេលថ្នាក់ទីប្រាំបីនៅក្នុងឆ្នាំ....មើល....ឆ្នាំប៉ុន្មាននឹងអាត្មាភ្លេចឆ្នាំបាត់ទៅហើយប៉ុន្ដែគ្រាន់តែថានៅពេលដែលអាត្មាបានទៅបួសនឹងអាត្មាបួសនៅក្នុងអឺ....ភ្លេចទៀតហើយនៅអនុឆ័យយ៉ា អឺ....បានមកបួសៗហើយបានរយះពេលពីរឆ្នាំនៅក្នុងឆ្នាំពីរពាន់អឺ....១៩៩២ ឆ្នាំ១៩៩២ណាស់ញោម! (មានសំលេងរំខានពីខាងក្រៅ)!

ក៖ ព្រះករុណា!

ខ៖ ហើយបួសបានមួយព្រះវស្សាគត់អាត្មាបានចេញទៅរៀននៅវត្តត្រួយអំពិល អឺ...វត្តស្រែ....វត្តស្រៈចក អ៊ឹម......! វត្តស្លាកែត នៅក្នុងស្រុកកៀនស្វាយខេត្តកណ្ដាលឆ្នាំ១៩៩២ រហូតដល់ឆ្នាំ១៩៩៣ (មានសំលេងរំខានពីខាងក្រៅ) បានអាត្មាបោះឆ្នោតជំនាន់អ៊ុនតាក់អញ្ចឹងណាស់!

ក៖ ព្រះករុណា!

ខ៖ នឹងហើយ! (មានសំលេងរំខានពីខាងក្រៅ) អឺ.....ហើយនៅពេលនឹងអាត្មារៀននៅពុទ្ធិក បឋមសិក្សាអឺ...វត្តស្លាកែត ពរបានចេញអីវត្តស្លាកែតនឹងមកបានអាត្មាមកគង់នៅនឹងវត្តជ្រោយអំពិលពរនៅនឹងក្រុសកៀនស្វាយដូចគ្នានឹងហើយបានបន្ទាប់មកទៀតនៅក្នុងឆ្នាំ១៩០០....អឺ....១៩៩៤, ១៩៩៥ បានអាត្មាចេញពីវត្តនឹងបានមកនៅក្នុងវត្តអឺ...ឬស្សីស្រុក!(មានសំលេងរំខានពីខាងក្រៅ)!

ក៖ ព្រះករុណា!

ខ៖ អឺ....ចេញពីឬស្សីស្រុករយះពីរឆ្នាំអ៏បីឆ្នាំ បន្ទាប់ពីរៀនបានរយះពេលបីឆ្នាំនឹងហើយអាត្មាមកគង់នៅនឹងវត្តឬស្សីស្រុកមួយឆ្នាំទាំងអស់នឹងវាបួនឆ្នាំ (មានសំលេងរំខានពីខាងក្រៅ) ចេញពីនឹង​ឯងទៅបានអាត្មាទៅនៅនឹងខេត្តតាកែវចំនួនដប់ឆ្នាំ!

ក​៖ ព្រះករុណា!

ខ៖​ នៅនឹងខេត្តតាកែវណាស់!

ក៖ ព្រះករុណា!

ខ៖ អាត្មាទៅគង់នៅនឹងរយះពេលដប់ឆ្នាំ!

គ៖ និមន្ដទៅបាននៅ? (សំលេងរបស់មនុស្សប្រុស)!

ខ៖ កំពុងតែសំភាសន៏ចាំបន្ដិចសិនទៅអាត្មាអោយញោមសំភាសន៏បន្ដិចសិន! (ព្រះតេជគុណមានសង្ឃដីការជាមួយនឹងអ្នកមកសួរ)! ហើយដល់អញ្ចឹងឯងទៅអឺ....ទៅនៅនឹងខេត្តតាកែវនឹងរយះពេលដប់ឆ្នាំអាត្មាទៅនៅនឹងអឺ.....នៅក្នុងឆ្នាំ១៩៩៥នឹង ឆ្នាំ១៩៩៥ ហើយបន្ទាប់មកទៀតនឹងបានឆ្នាំ១៩៩៧អាត្មាបានធ្វើជាព្រះចៅអធិការនៅនឹងវត្តក្នុងខេត្តតាកែវនឹងអញ្ចឹងណាស់!

ក៖ ព្រះករុណា!

ខ៖ ពរនឹងគឺជាជីវិតរបស់អាត្មាផ្ទាល់ហើយទៅបានអាត្មាចេញពីខេត្តតាកែវនឹងឯងមកបានអាត្មាមកគង់នៅនឹងវត្តអឺ....នៅវត្តព្រែកឬស្សីដូចជានៅនឹងកៀនស្វាយនឹងដែរប៉ុន្ដែឥលូវនឹងដូចជាគេកាត់ចូលទៅក្នុងខណ្ឌមានជ័យហើយ បន្ទាប់ពីនឹងមកបានអាត្មាមកគង់នៅនឹងវត្តនាគវ័ន្ដនេះពរ!

ក៖​ ព្រះករុណា!​​ ព្រះករុណាហើយ (មានសំលេងរំខានពីខាងក្រៅ) ចុះញោមស្រីដែលត្រូវជាម្ដាយរបស់ព្រះតេជគុណនឹងគាត់មាននាមអឺ​....ឈ្មោះអីដែរព្រះតេជគុណ?

ខ៖ អឺ....ញោមស្រីរបស់អាត្មាគឺមានឈ្មោះ យ៉ា ធន់! (មានសំលេងរំខានពីខាងក្រៅ)!

ក៖ ព្រះករុណា! ហើយចុះញោមប្រុសរបស់ព្រះតេជគុណវិញព្រះតេជគុណ?

ខ៖ អឺ....ញោមប្រុសគាត់ឈ្មោះ សឹម សៀម!

ក៖ ព្រះករុណាព្រះតេជគុណ! ហើយចុះពួកគាត់នៅក្នុងឆ្នាំអាយុប៉ុន្មានហើយព្រះតេជគុណ?

ខ៖ អឺ....ចំពោះញោមស្រី (មានសំលេងរំខានពីខាងក្រៅ) របស់អាត្មានឹងគាត់មានអាយុ៧៤ឆ្នាំហើយចំពោះញោមប្រុសរបស់អាត្មាវិញនឹងគាត់ស្លាប់បាត់ហើយគាត់ស្លាប់តាំងពីឆ្នាំ ១៩៩៩ ឯណោះពរគាត់ស្លាប់បាត់ហើយណាស់!

ក៖ ព្រះករុណា! ហើយចុះព្រះតេជគុណមាននៅចាំថ្ងៃខែឆ្នាំកំណើតរបស់ញោមប្រុសញោមស្រីរបស់ព្រះតេជគុណដែរឬទេព្រះតេជគុណ?

ខ៖ អត់មានចាំទេញោម! គ្រាន់តែដឹងញោមស្រីរបស់អាត្មានឹងគាត់កើតនៅក្នុងឆ្នាំវកប៉ុន្ដែបើដូចថាគាត់កើតនៅក្នុងមួយពាន់ប្រាំបួនរយប៉ុន្មានដែលគាត់កើតនឹងអានឹងគឺអាត្មាអត់ដឹងទេ!

ក៖ ព្រះករុណា! ចុះគាត់មានស្រុកកំណើតនៅឯណាដែរព្រះតេជគុណមាននៅចាំដែរឬទេ?

ខ៖ ពួកគាត់នៅអឺ....បើញោមស្រីគាត់នៅនឹងភូមិចំបក់ផ្អែម ហើយបើញោមប្រុសវិញនៅភូមិ ដូនទយ!

ក៖ ព្រះករុណា!

ខ៖ នឹងហើយញោម!

ក៖​ ចុះឪពុកអឺ....ញោមស្រីហើយនឹងញោមប្រុសរបស់ព្រះតេជគុណនឹងដែលត្រូវជាអ្នកឪពុកម្ដាយរបស់ព្រះតេជគុណនឹងតើពួកគាត់នឹងប្រកបមុខរបរអីដែរដើម្បីនឹងចិញ្ចឹមព្រះតេជគុណនៅពេលដែលព្រះតេជគុណនៅតូចៗណាស់ព្រះតេជគុណគាត់ធ្វើអីដែរ? (មានសំលេងរំខានពីខាងក្រៅ)!

ខ៖ អឺ.....ញោមប្រុសញោមស្រីរបស់អាត្មាជា គាត់ប្រកបមុខរបរនឹងធ្វើស្រែចំការ!

ក៖​ ព្រះករុណា! ហើយដូចជាការចងចាំចំពោះឪពុកម្ដាយរបស់ព្រះតេជគុណនឹងតើព្រះតេជគុណមានការចងចាំអីគេខ្លះចំពោះពួកគាត់?

ខ៖ អាត្មាចងចាំបាន ប៉ុន្ដែដូចថារឿងនឹងយើងវាបានឆ្លងកាត់មករៀងយូរដែរហើយយើងវាចង់ភ្លេចទៅវីញនឹងអស់ខ្លះទៅហើយប៉ុន្ដែគ្រាន់តែនៅចងចាំថាអឺគាត់ធ្វើស្រែចំការហើយបន្ទាប់ពីចប់រដូវដែលធ្វើស្រែចំការនឹងអឺ....គាត់ប្រកបមុខរបរធ្វើការនេសាទ!

ក៖ ព្រះករុណា!

ខ៖ ដាក់លាន់ ដាក់មងដាក់អីនឹង!!

ក៖​ ចុះព្រះតេជគុណញោមរបស់ព្រះតេជគុណនឹងតើគាត់មានធ្លាប់ប្រាប់ព្រះតេជគុណមកថាយតើខ្សែជីវិតរបស់គាត់នឹងធ្លាប់បានឆ្លងកាត់អ្វីខ្លះមកទេ?

ខ៖ អេ....គាត់...គាត់បានប្រាប់មកខ្លះដែរថាគាត់ជីវិតរបស់គាត់នឹងវាអេ...អារឿងខ្សែជីវិតរបស់គាត់នឹងអាត្មា(សើច) មិនសូវជាចាំប៉ុន្មានទេទាល់តែសួរគាត់វិញបានដឹងអាត្មាដូចជាមិនដឹងច្បាស់ទេញោម(សើច) ព្រោះអញ្ចេកអាត្មាបួសតាំងពីអាយុ១៧ឆ្នាំមកអញ្ចឹងកាលពីក្មេងៗនឹងមកគាត់អត់ទាន់បាននិយាយពីប្រវត្តិរបស់គាត់នឹងថាយ៉ាងម៉េចៗទេណាស់ញោម!

ក៖ ព្រះករុណា!

ខ៖ ហើយទៅអាត្មាក៏ចេញផុតពីនឹងឯងមក ហើយមកដល់ឥលូវនឹងវាចូលជិត២០ឆ្នាំជាងហើយទៅយើងវាអត់ដែលបានដឹងពីប្រវត្តិរបស់គាត់នោះទេណាស់ញោម!

ក៖ ព្រះករុណា! ចុះព្រះតេជគុណអឺ....មានដឹងតែថាអឺ...ឪពុកម្ដាយរបស់ព្រះតេជគុណនឹងគាត់គឹជាមនុស្សបែបណាដែរ?

ខ៖ អឺ....ចំពោះញោមប្រុសញោមស្រីរបស់អាត្មាគាត់អត់មានដូចថាចំពោះដូចថាកាយវិការរបស់គាត់គឺគាត់ស្លូតបុត គាត់ជាមនុស្សទៀងត្រង់គាត់អត់មានអឺ....ដូចថាមើលងាយមើលស្រាលធ្វើអោយបុគ្គលណាមួយស្អប់ខ្ពើមអីនោះទេណាស់ទាក់ទងទៅនឹងបងប្អូនដែលនៅក្នុងភូមិនៅក្នុង....សឹងតែថាមួយឃុំនឹងគឺអ្នកណាក៏អ្នកណាៗក៏ស្រលាញ់រាប់អានគាត់ដែរបើញោមប្រុសជាមនុស្សដូចថាចូលចិត្តនិយាយកំប្លុកកំប្លែងច្រើន!

ក៖ ព្រះករុណា!

ខ៖ ហើយនៅក្នុងកំឡុងឆ្នាំ៨០ជាង​៩០ នឹងនៅស្រុកយើងនឹងគេហៅថាជំនាន់ដែលគេកែនយកទៅជីកប្រលាយជីកពីអីនឹងហើយគាត់នឹងគាត់មិនសូវជាហត់ទេ​ គាត់គេអោយនៅអង្គុយតែស្ងៀមនិយាយរឿងកំប្លែងអោយគេស្ដាប់អញ្ចឹងគាត់ទៅដល់កន្លែងណាក៏គាត់អត់ចេះខ្វះញាតិដែរអញ្ចឹងគេស្រលាញ់គេចូលចិត្តគាត់ដូចថាគាត់និយាយរឿងកំប្លែងកំប្លុកកំប្លែងអោយគេស្ដាប់អញ្ចឹងទៅណាស់!

ក៖ ព្រះករុណា!

ខ៖ នឹងហើយ!

ក៖ ព្រះករុណា ចង់ដឹងមួយទៀតដែលទាក់ទងទៅនឹងជីដូនជីតារបស់ព្រះតេជគុណវិញ តើពួកគាត់ទាំងអស់គ្នានឹងមានឈ្មោះអីខ្លះដែរទាំងជីដូនជីតាអឺ.....

ខ៖​ អឺ.....

ក៖ សព្វថ្ងៃឬក៏គាត់អនិច្ចកម្មទៅអស់ហើយព្រះតេជគុណ?

ខ៖ គាត់ស្លាប់ទៅអស់ហើយ ពួកគាត់ស្លាប់តាំងពីពេលដែលអាត្មានៅតូចៗ​ឯណោះអាត្មាអត់ទាំងចាំស្គាល់គាត់ផង គាត់អត់......

ក៖ ព្រះតេជគុណអត់ស្គាល់អត់ដឹងអ្វីទាំងអស់ពីគាត់ហ៏ព្រះតេជគុណ?

ខ៖ អាត្មាគ្រាន់តែចាំគាត់មានឈ្មោះថា តាទួន យាយម៉ោង!

ក​៖ អ៏.....

ខ​​៖ ពរនឹងណាស់ ប៉ន្ដែគ្រាន់តែថារូបរាងយ៉ាងម៉េចនឹងគឺអាត្មាអត់ទាន់នោះទេព្រោះកាលដែលគាត់ស្លាប់នោះគឺអាត្មានៅជាងគេហៅថា៥ឆ្នាំទៅ៦ឆ្នាំ អញ្ចឹងណាស់ពរអាត្មាភ្លេចមុនរបស់ពួកគាត់អស់ហើយ!

ក៖ អញ្ចឹងព្រះតេជគុណក៏មិនមានចងចាំទិដ្ឋភាពនៅពេលដែលពួកគាត់នៅរស់នឹងដែរហ៏ព្រះតេចគុណ?

ខ៖ អត់ទេញោម!

ក៖ ព្រះករុណ! អឺ....ទាក់ទងជាមួយនឹងភាសាវិញកាលពីមុននឹងព្រះតេជគុណមានបានធ្លាប់សិក្សានៅឯណាខ្លះដែលហើយព្រះតេជគុណមានចេះភាសានឹងប៉ុន្មានភាសាដែរព្រះតេជគុណ?

ខ៖​ អឺ....ញោមភាសាអាត្មាមិនសូវជាចាប់​បាននោះទេ អាត្មាចេះតែភាសាបាលីទេ!

ក៖ ព្រះករុណា!

ខ៖ ព្រោះភាសាបាលីនឹងអាត្មារៀនណាស់!

ក៖ អ៊ឹម....

ខ៖ ហើយបើភាសាអង់គ្លេសនឹងអាត្មាបានរៀនដែរ តែរៀនទៅវាមិនបានជាចាំណាស់!

ក៖ ព្រះករុណា!

ខ៖ ពរញោមដូចថារៀនទៅវាដូចថាមិនសូវជាចាប់បានទេ រឿងភាសានឹង!

ក៖ ព្រះតេជគុណអញ្ចឹងភាសាអឺ.....ដូចជាបាលីសំស្រ្កឹតនឹងព្រះតេជគុណរៀននៅឯណាព្រះតេជគុណ?

ខ៖ ភាសាបាលីអាត្មារៀននេះ(មានសំលេងរំខានពីខាងក្រៅ) នៅនឹងស្រុកគៀនស្វាយនឹងទេញោម នៅនឹងវត្តស្លាកែតនឹងឯងបន្ទាប់ពីវត្តស្លាកែតនឹងមកបានមកវត្តជ្រោយឬស្សីនឹងភាសាបាលីអាត្មារៀននៅនឹង!

ក៖ ព្រះករុណា! ហើយការសិក្សារបស់ព្រះតេជគុណវិញមានដល់កំរិតណាដែលព្រះតេជគុណតើព្រះតេជគុណឈប់ពីការសិក្សានឹងនៅត្រឹមកំរិតណាដែលព្រះតេជគុណ?

ខ៖ អឺ....បើថាចំពោះពីក្មេងអាត្មារៀនបានត្រឹមថ្នាក់ទីបី កាលពីដែលអាត្មានៅជាឧបាសកណាស់ញោម!

ក៖ ព្រះករុណា!

ខ៖ ហើយដល់ពេលតែដែលអាត្មាមករៀននៅវត្តស្លាកែនេះហើយនឹងជ្រោយអំពិលនេះបានគេហៅថាពុទ្ធិកសិក្សាថ្នាក់ទីមួយទីពីរទីបីពរនឹងណាស់ ហើយបន្ទាប់ពីឆ្នាំ២០០៨នឹង​ឯងមកបានអាត្មាបានមករៀននៅនឹងសកលអាត្មារៀននៅសាលាធនធានមនុស្ស(សលកវិទ្យាល័យជាតិគ្របគ្រង)!

ក៖ ព្រះករុណា! (មានសំលេងរំខានពីខាងក្រៅ)!

ខ៖ ពរ នឹងអាត្មារៀននៅសាលាធនធានមនុស្ស!

ក៖ ចុះកាលដែលថ្នាក់ទីប្រាំបី នៅអនុវិទ្យាល័យនឹងឈ្មោះសាលាអីដែរព្រះតេជគុណ?

ខ៖ អឺ....អនុវិទ្យាល័យថ្នល់ទទឹង!

ក៖ ព្រះករុណា!

ខ៖ អេ! មិនមែនមិនម៉េចនឹងញោមសួរបឋមសិក្សាមែនទេ? ឬក៏អនុវិទ្យាល័យ?

ក៖ អនុវិទ្យាល័យព្រះតេជគុណ!

ខ៖ អឺ.....អនុវិទ្យាល័យថ្នល់ទទឹង! (ក្រហែម)

ក៖ ព្រះករុណា! ចុះព្រះតេជគុណមានមិត្តភក្ដិស្និទស្នាលដែរឬទេ? ពេលដែលព្រះតេជគុណតាំងពីមុននឹងរហូតមកដល់ឥលូវនឹងណាស់ព្រះតេជគុណ?

ខ៖ អឺ...ពីមុនមកដល់ឥលូវនឹងអាត្មាដូចជាមិនមានមិត្តភក្ដិស្និទស្នាលនោះទេ (​មានសំលេងរំខានពីខាងក្រៅ) ព្រោះអីកាលដែររៀននៅបឋមរៀននៅវិទ្យាល័យដូចថាយើងបែកគ្នាយូរឆ្នាំមកហើយដូចថាយើងវាភ្លេចគ្នាអស់ហើយណាស់ហើយបើអាត្មាមករៀននៅនឹងសកលនឹងមាន ប៉ុន្ដែគ្រាន់តែថាឥលូវនឹងយើងវាបែកគ្នាទៅអស់ទៅហើយព្រោះកាលរៀនជំនាន់ទីប្រាំបីនឹង វាមានមិត្តភក្ដិប៉ុន្ដែឥលូវនឹងយើងវាបែកបាក់គ្នាអស់អ្នកខ្លះគេមានគ្រួសារទៅនៅតាមខេត្តអញ្ចឹងឯងទៅវាអស់រលីងហើយណាស់!

ក៖ ព្រះករុណា!

ខ៖ ហើយទៅវាមានប៉ុន្ដែគ្រាន់តែថាវាមិនសូវជាជិតដិតនោះទេ កាលពីពេលនៅរៀនបានវាជិតដិតអញ្ចឹងណាស់ញោម!

ក៖ ព្រះករុណា! ចុះព្រះតេជគុណកាលពីពេលនៅរៀននឹងអឺ...មិត្តភក្ដិរបស់ព្រះតេជគុណនឹងពួកគាត់មានឈ្មោះអីដែរដូចថាមិត្តភក្ដិជិតដិតណាស់?

ខ៖ អឺ.....រៀននៅសកលនឹងមាន ធី ប៊ុនណា!

ក៖ ព្រះករុណា!

ខ៖ ពរ ញោម ធី ប៊ុនណា នឹងជិតដិតដូចថាធ្លាប់ឌុបអាត្មាមកអញ្ចឹងទៅមានអីហើយមាន ពុក សោភា មួយទៀតនឹងហើយ!

ក៖ ព្រះករុណា! ហើយចុះពួកគាត់អឺ....ព្រះតេជគុណមានចងចាំរឿងអីខ្លះពីពួកគាត់នឹង?

ខ៖ មិនចងចាំទេញោម ព្រោះអីដូចថាយើងទៅរៀននឹងរៀនជាមួយគ្នាដល់ហើយនៅពេលដែលរៀនចប់នឹងយើងក៏បែកគ្នារៀងៗខ្លួនទៅណាស់ យើងវាអត់បាននៅជុំគ្នាទេ!

ក៖ ព្រះករុណា!

ខ៖​ ហើយទៅអាត្មាក៏មិនដឹងថាប្រវត្តិរបស់គេនឹងយ៉ាងម៉េចៗនោះទេ!

ក៖ ព្រះករុណា!​ អឺ....ហើយចុះព្រះតេជគុណមានធ្លាប់ធ្វើស្រែចំការដែរឬទេព្រះតេជគុណ?

ខ៖ ធ្លាប់កាលដែលអាត្មានៅអាយុជាង១០ឆ្នាំ ១៧ឆ្នាំនឹងអាត្មាធ្លាប់ធ្វើ!

ក៖ អញ្ចឹងមានន័យថាកាលពីមុននឹងគ្រួសាររបស់ព្រះតេជគុណនឹងគឺជាកសិករត្រូវទេ?

ខ៖ គឺជាកសិករ ពរញោម!

ក៖ ជាកសិករដែរ!

ខ៖ នឹងហើយញោម!

ក៖ ព្រះករុណា! អឺ....ព្រះតេជគុណតើព្រះតេជគុណមានធ្លាប់បានធ្វើការងារអីខ្លះនៅក្នុងជីវិតរបស់ព្រះតេជគុណ? មុននឹងចូលធ្វើ...បួសជាអ្នកសាងផ្នួសអញ្ចឹងណាស់?

ខ៖ អឺ....នៅក្នុងជីវិតរបស់អាត្មាកាលពីនៅពីក្មេងមុនពេលដែលមកបួសអាត្មាធ្លាប់ធ្វើស្រែចំការជាមួយនឹងញោមរបស់អាត្មា ហើយក៏ធ្លាប់នេះនេសាទត្រី!

ក៖ ព្រះករុណា!

ខ៖ ដាក់មង ដាក់សន្ទូច ដាក់ទ្រូ ដាក់លាន់អញ្ចឹងឯងទៅ ហើយមួយទៀតនឹងគឺដាំឈូកជាមួយនឹងញោមប្រុសណាស់នឹងកាលពីអាត្មានៅក្មេងមិនទាន់បានបួសនឹង នៅក្នុងឆ្នាំ....ហើយដល់ពេលដែលបួសនឹងមកនិយាយអំពីការរៀននឹងនៅពេលដែលអាត្មាទៅបួសរៀននៅនឹងខេត្តតាកែវនឹងអាត្មាបានធ្វើជាព្រះចៅអធិការវត្តគ្របគ្រងពុទ្ធិបរិស័ទនឹងចំនួនប្រាំភូមិ គ្របគ្រងណាស់ជាព្រះចៅអធិការវត្តនឹង!

ក៖ ព្រះករុណា! ហើយចុះតាំងពីក្មេងមកឥលូវនឹងតើជីវិតរបស់ព្រះតេជគុណនឹងមានការផ្លាស់ប្ដូរអីគេខ្លះដែរព្រះតេជគុណ?

ខ៖ អឺ....ជីវិតរបស់អាត្មាកាលពីក្មេងរហូតមកដល់ឥលូវនឹងវាអាចផ្លាស់ប្ដូរបានប៉ុន្ដែគ្រាន់តែថាកាលពីមិនទាន់បានបួសជីវិតនឹងផ្សេងជីវិតក្មេងអឺ...ដូចថាជីវិតក្មេងស្រុកស្រែណាស់យើងវាអត់ទាន់បានដឹងអីហើយដល់ពេលដែលបានមកបួសនឹងបានដឹងអំពីតម្លៃនៃអ្នកបួសហើយក៏ដឹងគុណអំពីមាតាបិតាហើយបន្ទាប់មកពីនោះក៏អាត្មាបានមកសិក្សាភាសាបាលីក៏យល់ដឹងអំពីអឺ....ទំនៀមទំលាប់នៃភាសាបាលីរបស់យើងនឹងដែលជាភាសារបស់ព្រះពុទ្ធសាសនារបស់យើងណាស់ពរ អឺ....ហើយបន្ទាប់មកទៀតនោះអាត្មាក៏បានក្លាយទៅជាអ្នកគ្របគ្រងនៅវត្តមួយក្នុងខេត្តតាកែវនឹងក៏ជាអ្នកគ្របគ្រងហើយក៏បានយល់ពីកិច្ចការដែលគេហៅថាការគ្របគ្រងនឹងហើយ របស់មនុស្សហើយការគ្របគ្រងនេះគឺឃើញថាពិបាកដែរណាស់ញោមគឺថាយើងជាមនុស្សតែម្នាក់ហើយគ្របគ្រងមនុស្សមួយវត្តហើយយើងនឹងគឺជាមេគេធំអញ្ចឹងគ្របគ្រងនៅក្នុងចង្កោមនឹងវាមានប្រាំភូមិនៅក្នុងនឹងហើយវាមានការលំបាកណាស់ ទាំងការអឺ.....ចង់និយាយថាអារម្មណ៏នឹងទឹកចិត្តរបស់មនុស្សយើងម្នាក់ៗនឹងវាមានផ្សេងៗពីគ្នា ដែលធ្វើមិនងាយនឹងអោយយើងដឹងយល់ ប៉ុន្ដែគ្រាន់តែដឹងថាទាំងអស់នឹងគឺយើងអាចគ្រប់គ្រងបានយើងយល់ដូចថាយើងយល់ពីកិច្ចនៃការគ្របគ្រងណាស់!

ក៖ ព្រះករុណា!

ខ៖ ពរញោម!​ ហើយបន្ទាប់មកនឹងទៀតនឹងនៅនឹងនេះក៏អាត្មាមានការគ្របគ្រងដែរ ពរហើយអញ្ចឹងអាត្មាបានឆ្លងកាត់នៃការគ្រប់គ្រងនឹងអាត្មាយល់បន្ទាប់ពីអាត្មាបានអឺ....ចូលសិក្សារៀនសូត្រនឹងក៏មានការយុយល់ដឹងច្រើនដូចថាយើងដឹងអំពីតម្លៃនៃការគ្របគ្រងហើយស្គាល់អំពីអ្វីដែលល្អនឹងអាក្រក់!

ក៖ ព្រះករុណា!

ខ៖ ពរញោម!

ក៖ ព្រះករុណា! ហើយចុះព្រះតេជគុណកាលពីមុននឹងព្រះតេជគុណមានចូលម្ហូបអីគេឬក៏មានល្បែងអ្វីដែលធ្វើអោយព្រះតេជគុណចូលចិត្តទាំងពីតូចមករហូតមកដល់ឥលូវណាស់?

ខ៖ អឺ....បើនិយាយអំពីទំនៀមទំលាប់ដែលហៅថាការចូលចិត្តពីម្ហូបបើនិយាយទៅតាំងពីក្មេងរហូតមកដល់ឥលូវនេះនឹងអាត្មាចូលចិត្តសម្លររបៀបខ្មែរៗណាស់ដូចថាស្រែៗណាស់ដូចជាសម្លរប្រហើរ សម្លរគគូរ អីអញ្ចឹងទៅឬក៏ស្ងោរជ្រក់អីអញ្ចឹងទៅហើយបន្ទាប់ពីនឹងរឿងសាច់រឿងអីនឹងវាជារឿងធម្មតានោះទេប៉ុន្ដែគ្រាន់តែចំណង់ចំនូលចិត្តហូបចុកផ្ទាល់គឺអញ្ចឹងពរគឺម្ហូបយើងសាមញ្ញនឹងអញ្ចឹងនឹងមិនទៅពិបាកទេ!

ក៖ ព្រះករុណា! ហើយចុះចំពោះល្បែងលេងកាលដែលព្រះតេជគុណនៅពីតូចៗវិញ?

ខ៖ អឺ....ជំពោះល្បែងលេងកាលពីក្មេងៗនឹងកាលជំនាន់នឹងដូចញោមនឹងប្រហែលជាអត់ស្គាល់តែមើលទៅ ល្បែងនឹងគេហៅលេងមឹក កាលដែលនៅនឹងតូចៗនឹងលេងមឹកណាស់!

ក៖ ព្រះករុណា!

ខ៖ គេដាក់....

ក៖ ធ្លាប់លេងតើព្រះតេជគុណ!

ខ៖ ធ្លាប់លេងដែរហ៏? ហើយនឹងលេងគប់បាញ់ថុយ គប់វង់ កាលពីក្មេងណាស់!

ក៖ ព្រះករុណា!

ខ៖ ដែល.....ដែលលេងបាញ់ថុយដែរឬទេ? អត់ដែលទេអត់ស្គាល់ទេមើលទៅ!

ក៖ ព្រះករុណា!

ខ៖ ពរបាញ់ថុយនឹងគឺគេយកអា....អាកេសអាគុយយើងនឹងអាគុយដែលយើង...យើងយកមកចាប់ទូរទស្សន៏នឹងយកមកមួលៗហើយចោះរន្ធប៉ុននឹងឯងទៅហើយដាក់នៅលើជង្គង់បាញ់កៅស៊ូយកកៅស៊ូបាញ់អឺ....លុយ.....

ក៖ អោយចូល(សើច)!

ខ៖ អត់ទេបាញ់ដូចថាដាក់ៗលុយអញ្ចឹងឯងទៅយើងបាញ់ដាក់នៅលើក្បាលជង្គង់នឹងណាស់បាញ់អោយចំលុយដែលដាក់នឹងតែម្ដងហើយនៅពេលដែលយើងបាញ់ចំលុយអញ្ចឹងនឹងលុយនឹងវាខ្ទាត់ចេញពីវង់នឹង​ឯងមកគឺបានយើងឈ្នះហើយអានឹងគេហៅថាលេងបាញ់ថុយ ហើយមើលក្មេងសារក្រោយនឹងអត់ស្គាល់ទេបាញ់ថុយនឹង!

ក៖ (សើច) ព្រោះឥលូវនឹងអត់សូវមានអាគុយ!

ខ៖ និយាយអត់មានទេឥលូវនឹងគឺល្បែងនឹងគឺអត់តែម្ដងអាល្បែងនឹង!

ក៖ (សើច)!

ខ៖ សូម្បីតែលោតមឹកនឹងក៏កន្លែងខ្លះមានហើយកន្លែងខ្លះនឹងអត់មានដែរឥលូវនឹងណាស់!

ក៖ ព្រះករុណា!

ខ៖​ ពរបើថាលេងបាញ់ថុយវិញគឺបាត់តែម្ដងតាំងពីជំនាន់អាត្មាបើគិតទៅតាំងពីជំនាន់យើងឆ្នាំ៨០ជាងឯណោះហើយមកដល់ឥលូវនឹងដូចជាចូលនៅក្នុង២០១៨ហើយវាដូចជាអត់មានទេល្បែងនឹងឥលូវនឹង!

ក៖​ ព្រះករុណា!​​​ ចុះព្រះតេជគុណចំពោះបទចំរៀងវិញព្រះតេជគុណចូលចិត្តស្ដាប់ដែរឬទេកាលពីមុននឹង?

ខ៖ អឺ....ចំពោះបទចំរៀងវិញនឹងអាត្មាចូលចិត្តស្ដាប់បទពីដើមៗដូចជារស់ សិរីសុទ្ធា ស៊ិន ស៊ីសមុតនឹងអីនឹងណាស់ដែលជាបទចំរៀងពីដើមៗ នឹងបទចំរៀងដែលអាត្មាចូលចិត្តស្ដាប់ជាងគេនឹងគឺបទចំរៀងពីដើមនឹងហើយអាត្មាអត់សូវចូលចិត្តទេ បើដូចបទចំរៀងសម័យឥលូវនឹងវាច្រើនដូចថាវាទៅតាមអារម្មណ៏របស់យើងដូចថាអ្នកខ្លះទៅគេចូលចិត្តស្ដាប់បទឥលូវអញ្ចឹងទៅតែបើចំពោះអាត្មវិញអាត្មាចូលចិត្តពីដើមៗ!

ក៖ ព្រះករុណា! ហើយចុះបទអីខ្លះដែលធ្វើអោយព្រះតេជគុណចូលចិត្តស្ដាប់ហើយគាំទ្រហើយទៅអ្នកចំរៀងរូបខ្លះអញ្ចឹងណាស់ព្រះតេជគុណ?

ខ៖ និយាយរួមអោយតែបទពីដើមអាត្មាចូលចិត្តសឹងតែទាំងអស់ ស៊ិន ស៊ីសមុត រស់ សិរីសុទ្ធា ប៉ែន រ៉ន អីនឹងដែលជាអ្នកចំរៀងពីដើមៗអញ្ចឹងណាស់!

ក៖ ព្រះករុណា!

ខ៖ ពរញោម!

ក៖ ហើយចុះសមាជិកដែលនៅក្នុងក្រុមគ្រួសាររបស់ព្រះតេជគុណវិញតើមានអ្នកណាដែលគាត់ចេះលេងឧបករណ៏ភ្លេងដែរឬទេ?

ខ៖ អត់មានផងញោម! អត់មានអ្នកចេះលេងទេ!

ក៖ ព្រះករុណា! ហើយចុះផ្ទះរបស់ព្រះតេជគុណមានលក្ខណបែបណាដែរព្រះតេជគុណ?

ខ៖ ផ្ទះរបស់ញោមអាត្មានឹងគឺលក្ខណថាអឺ.....យើងធ្វើរបៀបបុរាណធ្វើអំពីឈើប្រក់ប្រូស៊ីម៉ង់ណាស់ដូចគេថាចាប់អឺ....អី?? អ៏! ហោណាំងផ្ទះហោណាំងដែលផ្ទះហោណាំងនឹងវាមានសសរ តែបើផ្ទះកាតាំងអត់សសរកណ្ដាលទេ បើផ្ទះហោណាំងនឹងគេមានសសរកណ្ដាល!

ក៖ ព្រះករុណា!

ខ៖ នឹងណាស់!

ក៖​ អឺ....ព្រះតេជគុណផ្ទះនឹងដែរព្រះតេជគុណបានជួយកសាងឬក៏ជួលគេដែរព្រះតេជគុណ??

ខ៖ អឺ...អានឹងយើងដូចថាប្អូននឹងគេអ្នកធ្វើអញ្ចឹងឯងទៅហើយយើងមានលុយជួលគេអោយមកធ្វើណាស់យើងមិនមែនទៅធ្វើដោយខ្លួនឯងនោះទេ យើងជួលគេធ្វើជួលជាង!

ក៖​ ព្រះករុណា! សំភារះធ្វើផ្ទះអីនឹងទិញមកឬក៏.....

ខ៖ ទិញគេយកមកធ្វើញោម!

ក៖ អូ.....ចុះព្រះតេជគុណអ្នកណាគេដែលនៅផ្ទះជាមួយនឹងព្រះតេជគុណនឹងចេះធ្វើផ្ទះដែរឬទេ?

ខ៖ អត់មានទេញោម!

ក៖ អត់មានទេន៏ព្រះតេជគុណ! ហើយសំរាប់ជំនាញណាស់ដូចជាអឺ.....ការដូចថានៅក្នុងផ្ទះរបស់ព្រះតេជគុណនឹងថាតើមានអ្នកណាគេដែលគាត់មានជំនាញសិប្បកម្មណាស់ចេះច្នៃរបស់ចេះអីនឹងមានដែរឬទេព្រះតេជគុណ?

ខ៖ អឺ....អានឹងដូចជាអត់មានទេប៉ុន្ដែគ្រាន់តែថាគាត់ចេះៗដូចថាជាងនឹងជាងលាយស៊ីម៉ង់ គាត់ចេះរៀបឥដ្ឋធ្វើឥដ្ឋធ្វើផ្ទះថ្មៗអីនឹងរៀបរបងរៀបសសរអីអញ្ចឹងទៅណាស់នឹងគាត់មាន! (សំលេងទូរស័ព្ទរោទិ៏)!

ក៖ ព្រះករុណា! អឺ....សំរាប់បញ្ហាជីវិតរបស់ព្រះតេជគុណវិញតើព្រះតេជគុណអាចប្រាប់ព្រះករុណាបានដែរទេ ថាកាលពីជីវិតលើកមុននឹងណាស់ព្រះតេជគុណមានជីវិតលំបាកអីគេខ្លះដែរព្រះតេជគុណ?

ខ៖ អឺ.....ជីវិតកាលពីមុននឹងគឺដូចជាអ្វីដែលអាត្មាប្រាប់ពីខាងដើមថាកាលពីនៅក្មេងៗនឹងគឺមានការលំបាកនៅក្នុងការរស់នៅ ការហុបចុកណាស់ វានៅដូចថាយើងពេលនឹងទើបតែចេញពីសង្គ្រាមកអញ្ចឹង ហើយដល់ទៅញោមនឹងគាត់មិនសូវនេះហើយអញ្ចឹងទៅការរស់នៅនឹងគឺវាមានការលំបាកទាំងការស្លៀកពាក់ទាំងការហូបចុកទាំងអស់នឹងគ្រួសារមានលំបាកដោយសារតែ(មានសំលេងរំខានពីខាងក្រៅ) ខ្វះខាតខាងជីវភាពតែបន្ទាប់តែពីរនឹងមកនឹងយើងរៀងគ្រាន់បានថាធូរបន្ដិចៗមកតែគ្រាន់តែថាវាមិនពិបាកខ្លាំងណាស់ពរកាលនឹងឆ្លងកាត់នូវការលំបាកខ្លាំងនៅក្នុងជីវភាពរស់នៅនឹង!

ក៖ ព្រះករុណា! ចុះសំរាប់បទពិសោធន៏ល្អៗដែលមាននៅក្នុងជីវិតរបស់ព្រះតេជគុណវិញតើព្រះតេជគុណធ្លាប់មានបទពិសោធន៏ល្អៗអីខ្លះដែរ? (មានសំលេងរំខានពីខាងក្រៅ)!

ខ៖ បទពិសោធន៏ល្អៗនឹងដូចជាគ្មានអីទេ មាននឹងដូចជាមានទើបតែអាត្មាមកបួសនឹងទេដូចថាអាត្មាមាននូវបទពិសោធន៏មាននូវចំណេះដឹងអីហើយការសិក្សារៀនសូត្រអីនឹងទើបតែមាននឹងពេលដែលអាត្មាមកបួសនឹងទេណាស់(មានសំលេងទូរស័ព្ទរោទិ៏) ហើយចំណែកបទពិសោធន៏របស់អាត្មានឹងដូចថាអត់មានទេ(សើច)​ ព្រោះយើងនៅជាលោក(ព្រះសង្ឃ)អញ្ចឹងយើងមិនបានទៅមានបទពិសោធន៏អីច្រើននោះទេ ប៉ុន្ដែគ្រាន់តែថាអឺ...មានបទពិសោធន៏ដូចជាថារឿងធម៏អារ្យអីនឹងអាច យើងឡើងធ្វើធម្មទេសនាអីបានណាស់ យើងណែនាំប្រដៅទៅពុទ្ធបរិស័ទអីនឹងបានអញ្ចឹងណាស់នឹងហើយជាបទពិសោធន៏ដែលអាត្មាអាចនឹងចែករំលែកណាស់ ពរនឹងហើយចែករំលែកដូចថាអ្វីដែលអាត្មាមាននឹងគឺចែករំលែកដូចថាទេសនាប្រដៅញាតិញោមពុទ្ធបរិស័ទអោយស្គាលពីព្រះធម៏អារ្យអោយយល់អំពីគុណទោសបាបបុណ្យអីទាំងអស់នឹងតែប៉ុននឹង​ឯងទេ ហើយបើក្រៅតែពីរការងារប៉ុណ្នឹងគឺវាដូចជាអត់មាននោះទេព្រោះអីអាត្មានៅជាលោក(ព្រះសង្ឃ) អញ្ចឹងដូចថាវាអត់មានអីក្រៅពីនឹងណាស់!

ក៖ ព្រះករុណា!

ខ៖ ពរនឹងហើយញោម!

ក៖ ចុះកាលពីក្មេងមកដល់ពីមុននឹងដែលព្រះតេជគុណមិនទាន់បានបួសជាព្រះសង្ឃនឹងពេលនឹងព្រះតេជគុណមានរឿងអីដែលធ្វើអោយព្រះតេជគុណសប្បាយចិត្តនឹកឃើញដល់រឿងនឹងមកធ្វើអោយព្រះតេជគុណសប្បាយចិត្តតែម្ដងណាស់?

ខ៖ រឿងអីគេអញ្ចេះ?? អត់យល់ទេញោម?

ក៖ ដូចជារឿងដែលល្អៗដែលកើតឡើងចំពោះព្រះតេជគុណដែលមានមោទនភាពចំពោះខ្លួនឯងណាស់ដូចថាព្រះតេជគុណអាចធ្វើវាបានណាស់ព្រះតេជគុណមានដែរឬទេ?

ខ៖ អាចធ្វើបានគឺមានតែអាត្មាអាចបំពេញបំណងរបស់ញោមប្រុសគឺអាត្មាមកបួសនឹងឯង!

ក៖ ព្រះករុណា!

ខ៖ ដូចថាគាត់ចង់អោយអាត្មាបួសអញ្ចឹងទៅណាស់ ពរនឹងអញ្ចឹងហើយក៏អាត្មានឹងមកបួសនឹងឯងមកដើម្បីនឹងបំពេញបំណងរបស់គាត់ដែលគាត់ចង់អោយអាត្មានឹងបួស!

ក៖ ដើម្បីសងគុណរបស់គាត់!

ខ៖​ ពរនឹងហើយដើម្បីសងគុណរបស់គាត់ នៅពេលដែលអាត្មាបានបួសគឺអាត្មារំភើបចិត្តនៅត្រង់នឹង!

ក៖ ព្រះករុណា!

ខ៖ ដូចថាយើងបានសងគុណរបស់គាត់ ដូចថាគាត់ចង់អោយយើងបួសណាស់!

ក៖ ព្រះករុណា!

ខ៖ អ៊ឹម!

ក៖ អញ្ចឹងជាចុងក្រោយនឹងតើព្រះតេជគុណមានពាក្យពេចជ៏អីដើម្បីនឹងផ្ដាំផ្ញើរទៅដល់កូនចៅជំនាន់ក្រោយៗទៀត?

ខ៖ អាត្មាគ្មានអីទេ គ្រាន់តែថាអឺ....ផ្ដាំផ្ញើរគ្រាន់តែថាអ្វីដែល.....ដែលយើងគឺជាទំពាំងស្នងឬស្សី(មានសំលេងរំខានពីខាងក្រៅ) ជាទំពាំងស្នងឬស្សីយើងត្រូវតែអឺ....ធ្វើអ្វីមួយនឹងគឺធ្វើអោយល្អតាំងខ្លួនជាពលរដ្ឋល្អណាស់ ក្លាយទៅជាពលរដ្ឋដ៏ល្អនៅក្នុងសង្គមធ្វើយ៉ាងណាអោយជៀសផុតពីគ្រឿងញៀនហើយនឹងល្បែង ជាពិសេសក្មេងជំនាន់ក្រោយច្រើនតែផឹកនឹងច្រើនណាស់ ពរផឹកនឹងណាស់ទៅណាក៏ឃើញតែសំបូរផឹកនឹងដែរឥលូវនឹង អោយតែថាទៅណាជូបជុំគ្នាហ៏ ដូចថាជួបជុំគ្នាទៅលេងនឹងម្ដាយទៅលេងឪពុកនៅតាមខេត្តគេជួបជុំគ្នានឹងគ្មានអីក្រៅតែពីការផឹកនូវសុរានឹងទេ អញ្ចឹងអាត្មាគ្រាន់តែសូមសំណូមពរថាបើអាចកាត់បន្ថយបានក៏កាត់បន្ថយនឹងទៅពររឿងនឹងមួយសំខាន់ណាស់ហើយនឹងរឿងមួយទៀតនឹងគឺរឿងគ្រឿងញៀនណាស់យើងត្រូវតែជៀសអោយផុតពីគ្រឿងញៀនព្រោះអីអានឹងវា...វាធ្វើអោយតម្លៃខ្លូនរបស់យើងនឹងវាធ្លាក់ចុះហើយទៅប្រទេសជាតិរបស់យើងនឹងធ្លាក់ចុះដោយសារអីដោយសារតែមានអ្នកដែលសេពគ្រឿងញៀននឹងច្រើន អញ្ចឹងណាស់នឹងហើយអាត្មាគ្រាន់តែថាចង់ផ្ដាំផ្ញើរតែប៉ុណ្នឹងហើយធម្មតាបើយើងជាកូន....កូនចៅដ៏ល្អត្រូវធ្វើយ៉ាងណាអឺ....ចេះថែរក្សាសំខាន់គឺខ្លួនយើងគេថាស្រលាញ់អ្វីមិនស្មើរនឹងស្រលាញ់ខ្លួនទេណាស់ អើ.....បើថាចេះស្រលាញ់ខ្លូនហើយយើងត្រូវចេះធ្វើខ្លូនអោយវាល្អចេះខិតខំប្រឹងប្រែងសិក្សារៀនសូត្រទៅដើម្បីនឹងទ្រទ្រង់អនាគត់របស់ខ្លួនឯងនឹងផងនឹងដើម្បីជាសសរទ្រូងប្រទេសជាតិនឹងឯងផង(មានសំលេងរំខានពីខាងក្រៅ) នឹងហើយពរអាត្មាសូមធ្វើការសំណូមពរតែប៉ុណ្នឹង!

ក៖ ព្រះករុណា!

ខ៖ ពរញោម!

ក៖ អញ្ចឹងជាចុងក្រោយតើព្រះករុណាអាចនឹងធ្វើការ Post សំលេងរបស់ព្រះតេជគុណហើយនឹងរូបថតរបស់ព្រះតេជគុណសំរាប់ការសំភាសន៏ថ្ងៃនេះនៅក្នុងវេបសាយរបស់សាលា BYU នៅសហរដ្ឋអាមេរិចដែរឬទេព្រះតេជគុណ??

ខ៖ អឺ....ចំពោះបញ្ហានឹងវាមិនអីទេដូចថាយើងមិននេះទេ ហើយអាត្មាក៏វាត្រេកអរដែរដែលបានសំភាសន៏អញ្ចឹងទៅក៏ជាបទពិសោធន៏មួយ បានន័យថាជាកិច្ចការមួយដើម្បីនឹងធ្វើការចែករំលែកណាស់!

ក​៖ ព្រះករុណា!

ខ៖ ហើយនឹងអឺ.....ប្រជាពលរដ្ឋទូទៅអោយបានស្ដាប់បានយល់ពរ ពីអ្វីដែលអាត្មាមានក៏ដូចជាអ្វីដែលអាត្មាបាននិយាយទៅនឹង ហើយអាត្មាក៏សូមធ្វើការអភ័យទោសផងដែរក្រែងលមានការធ្លោះធ្លោយអីនឹង ព្រោះនេះមិនបានរៀបចំខ្លូនហើយក៏មិនបានដឹងមុនដែរណាស់!

ក៖ ព្រះករុណាព្រះតេជគុណ!(សើច)!

ខ៖​ ពរហើយទៅមកឆៅៗអញ្ចឹងហើយទៅនិយាយទៅតាមអ្វីដែលនឹកឃើញ(សើច)!

ក៖ ព្រះករុណា.....

ខ៖ ក៏បាន......

ក៖​ ខ្ញុំព្រះករុណាក៏ត្រូវសូមទោសដែរព្រោះខ្ញុំព្រះករុណាមកឆៅៗដែរ(សើច)​ អត់សូវមានពេលដែលនឹងព្រះតេជគុណ!

ខ៖ ពរដល់អញ្ចឹងទៅនិយាយវាមានខុសខ្លះត្រូវខ្លះប៉ុន្ដែក៏សូមធ្វើការសូមអភ័យទោសផង ហើយទាំងអស់នេះគឺថាអ្វីដែលអាត្មាមានហើយទៅអាត្មាក៏និយាយទៅដោយត្រង់ៗអត់មានការលាក់លៀមអីនោះទេ!

ក៖​ ព្រះករុណា!

ខ៖ នឹងហើយពរ ហើយក៏សូមអរគុណច្រើនប្អូនស្រីដែលបានមកធ្វើការសំភាសន៏ណាស់!

ក៖ ព្រះករុណា!

ខ៖ នឹងហើយនឹងអរគុណច្រើនញោម សុខសប្បាយ!

ក៖ ព្រះករុណាព្រះតេជគុណសូមអរគុណ!